ওয়েব ডেস্ক: নগর দায়রা আদালতে আগামী সোমবার মদন মিত্রের জামিনের আবেদনের শুনানি। বিকেল চারটেয় ভারপ্রাপ্ত প্রধান বিচারকের এজলাসে শুনানি হবে। ভারপ্রাপ্ত প্রধান বিচারক গোপাল কর্মকার না থাকলে, মামলাটি শুনবেন বিচারক কল্লোল দাস। আজ দুপক্ষের আইনজীবীর উপস্থিতিতে শুনানির দিনক্ষণ স্থির করেন বিচারক কল্লোল দাস। মদন মিত্রের আইনজীবীর পক্ষ থেকে জানানো হয়েছে শরীর অসুস্থ থাকায় তিনি শুনানির সময় এজলাসে উপস্থিত থাকতে পারবেন না। সারদা কেলেঙ্কারিতে গ্রেফতার হওয়ার পর থেকে পাঁচমাসেরও বেশি সময় জেলে রয়েছেন ক্রীড়ামন্ত্রী মদন মিত্র। এদিকে, প্রধানমন্ত্রীকে চিঠি লিখে সারদা কেলেঙ্কারির রাজনীতি মুক্ত তদন্তের দাবি জানালেন কুনাল ঘোষ। চিঠিতে প্রকৃত দোষীদের শাস্তিরও দাবি তুলেছেন সাসপেন্ডেড তৃণমূল সাংসদ। প্রেসিডেন্সি জেল থেকে স্পিড পোস্টে প্রধানমন্ত্রীর সচিবালয়ে এই চিঠি পাঠানো হয়েছে। স্পিডপোস্টের পাশাপাশি নিজের বিশেষ দূত মারফতও চিঠির প্রতিলিপি পাঠিয়েছেন কুনাল। বিদেশ সফরে থাকাকালীন প্রধানমন্ত্রীর আপদকালীন দফতরেও ইমেল করে সেই চিঠি পাঠিয়ে দেওয়া হয়েছে।